ET

NÕUKOGU OTSUS (ÜVJP) 2017/1424,

4. august 2017,

millega toetatakse OSCE tegevust, et vähendada väike- ja kergrelvade ja tavalaskemoonaga ebaseadusliku kaubanduse ja nende liigse hankimise ohtu endises Jugoslaavia Makedoonia vabariigis ja Gruusias

EUROOPA LIIDU NÕUKOGU,

võttes arvesse Euroopa Liidu lepingut, eriti selle artikli 28 lõiget 1 ja artikli 31 lõiget 1,

ning arvestades järgmist:

Euroopa Ülemkogu võttis 15. ja 16. detsembril 2005. aastal vastu ELi strateegia väike- ja kergrelvade ning nende laskemoona ebaseadusliku hankimise ja salakaubaveo vastaseks võitluseks (ELi väike- ja kergrelvade strateegia). ELi väike- ja kergrelvade strateegias rõhutati, et väike- ja kergrelvade ebaseadusliku kaubanduse ja liigse hankimise ohu vähendamiseks tuleks erilist tähelepanu pöörata väike- ja kergrelvade väga suurtele kogustele mõnes Ida- ja Kagu-Euroopa osas ning viisidele, mille abil neid konfliktitsoonides levitatakse.

ELi väike- ja kergrelvade strateegia sisaldab konkreetseid sätteid toetuse kohta, mida osutatakse OSCE tegevusele väike- ja kergrelvade ning nende laskemoona ebaseadusliku kaubanduse vastases võitluses ning OSCE osalisriikide liigsete varude hävitamises. Eelkõige osaleb liit jõupingutustes, mille eesmärk on vähendada Ida-Euroopas külma sõja ajast järele jäänud väike- ja kergrelvade ning tavalaskemoona liigseid varusid, tehes koostööd OSCEga, kelle abi on taotlenud asjaomased osalisriigid.

OSCE osalisriigid võtsid 2000. aastal vastu väike- ja kergrelvi käsitleva OSCE dokumendi, millega nad kohustuvad võitlema väike- ja kergrelvade ebaseadusliku kaubandusega kõigis selle aspektides. Selles dokumendis rõhutati samuti, et väike- ja kergrelvade liigne hankimine ning nende varude haldamise ja julgeoleku halb olukord võib avaldada destabiliseerivat mõju julgeolekule siseriiklikul, piirkondlikul ja rahvusvahelisel tasandil.

Väike- ja kergrelvi ning tavalaskemoona varusid käsitlevate OSCE dokumentide kohaselt on väike- ja kergrelvade ning tavalaskemoona liigsete varude kõrvaldamise eelistatud meetodina märgitud nende hävitamine.

Liit on OSCE tegevust varem toetanud nõukogu otsusega 2012/662/ÜVJP (1) . Nimetatud otsusega, mille rakendamine lõppes 2015. aastal, rahastati selliseid tegevusi nagu väike- ja kergrelvade liigsete varude hävitamine, relvavarude ohutuse ja haldamise parandamine, relvade üle arvestuse pidamiseks mõeldud asjakohaste vahendite väljatöötamine ning tavarelvade üleandmise kontrolli tugevdamine.

ON VASTU VÕTNUD KÄESOLEVA OTSUSE:

Artikkel 1

1. Selleks, et edendada rahu ja julgeolekut ning tõhusat mitmepoolsust ülemaailmsel ja piirkondlikul tasandil, taotleb liit järgmiste eesmärkide täitmist:

toetada tõhusat mitmepoolsust piirkondlikul tasandil, toetades OSCE tegevust, mille eesmärk on ära hoida väike- ja kergrelvade ning tavalaskemoona ebaseaduslikku kaubandust ja nende liigset hankimist.

2. Lõikes 1 nimetatud eesmärgi saavutamiseks võtab liit järgmiseid meetmeid, et:

Käesolevas lõikes nimetatud projektide üksikasjalik kirjeldus on esitatud lisas.

Artikkel 2

1. Käesoleva otsuse rakendamise eest vastutab liidu välisasjade ja julgeolekupoliitika kõrge esindaja („kõrge esindaja“).

2. Artikli 1 lõikes 2 osutatud projektide tehnilist rakendamist teostab OSCE sekretariaat.

3. OSCE sekretariaat täidab oma ülesandeid kõrge esindaja vastutusel. Selleks lepib kõrge esindaja OSCE sekretariaadiga kokku vajaliku töökorra.

Artikkel 3

1. Artikli 1 lõikes 2 osutatud projektide rakendamise lähtesummaks on 1 353 878,52eurot.

2. Kulutusi, mida rahastatakse lõikes 1 sätestatud summast, hallatakse vastavalt liidu üldeelarve suhtes kohaldatavatele menetlustele ja eeskirjadele.

3. Järelevalvet lõikes 1 osutatud kulutuste nõuetekohase haldamise üle teostab komisjon. Sel eesmärgil sõlmib komisjon rahastamislepingu OSCE sekretariaadiga. Rahastamislepingutes sätestatakse, et OSCE sekretariaat tagab liidu abi nähtavuse, mis vastab selle suurusele.

4. Komisjon püüab sõlmida lõikes 3 osutatud rahastamislepingu niipea kui võimalik pärast käesoleva otsuse jõustumist. Komisjon teavitab nõukogu kõigist raskustest selles protsessis ning teatab rahastamislepingu sõlmimise kuupäeva.

Artikkel 4

Kõrge esindaja esitab nõukogule OSCE sekretariaadi poolt korrapäraselt koostatavatele aruannetele tuginedes aruande käesoleva otsuse rakendamise kohta. Nimetatud aruannete põhjal viib nõukogu läbi hindamise. Komisjon annab aru artikli 1 lõikes 2 osutatud projektide rakendamise finantsaspektide kohta.

Artikkel 5

1. Käesolev otsus jõustub selle vastuvõtmise päeval.

2. Käesolev otsus kaotab kehtivuse 36 kuu möödumisel artikli 3 lõikes 3 osutatud rahastamislepingu sõlmimisest. Käesolev otsus kaotab kehtivuse kuue kuu möödumisel selle jõustumisest, kui selleks ajaks ei ole sõlmitud nimetatud rahastamislepingut.

(1) Nõukogu 25. oktoobri 2012. aasta otsus 2012/662/ÜVJP, millega toetatakse tegevusi, millega vähendatakse Euroopa Julgeoleku- ja Koostööorganisatsiooniga (OSCE) kaetud piirkonnas väike- ja kergrelvade ebaseadusliku kaubanduse ja liigse hankimise ohtu (ELT L 297, 26.10.2012, lk 29).

(2) Nõukogu 19. detsembri 2016. aasta otsus (ÜVJP) 2016/2356 SEESACi poolt Kagu-Euroopa riikides läbiviidavate desarmeerimise ja relvastuskontrolli alaste tegevuste toetamise kohta ELi strateegia (väike- ja kergrelvade ning nende laskemoona ebaseadusliku hankimise ja salakaubaveo vastaseks võitluseks) raames (ELT L 348, 21.12.2016, lk 60).

(3) Nõukogu 9. detsembri 2013. aasta otsus 2013/730/ÜVJP SEESACi poolt Kagu-Euroopa riikides läbiviidavate desarmeerimise ja relvastuskontrolli alaste tegevuste toetamise kohta ELi strateegia (väike- ja kergrelvade ning nende laskemoona ebaseadusliku hankimise ja salakaubaveo vastaseks võitluseks) raames (ELT L 332, 11.12.2013, lk 19).

LISA

1. Taust

2016. aastal taotlesid kaks OSCE osalisriiki (endine Jugoslaavia Makedoonia vabariik ja Gruusia) toetust väike- ja kergrelvi puudutava suurema turvalisuse ning liigse tavalaskemoona hävitamisega seotud tegevusele.

Endine Jugoslaavia Makedoonia vabariik teatas 2016. aastal vajadusest abi järele, et suurendada väike- ja kergrelvade ja laskemoona laoruumide füüsilist ja IT-turvalisust 15 piiripolitsei jaoskonnas ja ühes piiriküsimuste piirkondlikus keskuses. Lisaks mainiti taotluses vajadust suurendada siseministeeriumi võimekust, parandades teenistusrelvade varude haldamise menetlusi. OSCE missioon Skopjes on pidevalt toetanud siseministeeriumi turvalisuse valdkonnas, aidates kaasa piiriülestele ühisõppustele, korraldades organiseeritud kuritegevuse vastase võitluse koolitusi, jälgides maismaapiiri ning viies läbi näotuvastust ja profileerimist. Tuginedes olemasolevale koostööle on siseministeerium nimetanud OSCE missiooni Skopjes partneriks turvalisusega seotud uuenduste rakendamisel ja suutlikkuse suurendamisel.

Pärast külma sõja lõppu jäid Gruusia kaitseministeeriumile märkimisväärsed nõukogudeaegse tavalaskemoona varud. Mõnda neist varudest on vähendatud riigi jõupingutuste ning rahvusvaheliste ja kahepoolsete abiprojektide osana. Seega viidi aastatel 2005–2013 läbi kolm juhitavate ja mittejuhitavate rakettide hävitamise projekti, mida toetas NATO hooldus- ja varustustalitus ning USA välisministeerium. 2007., 2011. ja 2012. aastal toetasid OSCE ja UNDP ka projekte juhitavate ja mittejuhitavate lennukirakettide ja nende ohtlike komponentide järelejäänud liigsete varude utiliseerimiseks, töötlemiseks ja hävitamiseks. Lisaks pakkus OSCE toetust kobarlahingumoona, pommide ja suurtükimürskude hävitamiseks 2012.–2016. aastal.

2016. aastal esitas Gruusia OSCE julgeolekukoostöö foorumile uue abitaotluse 461 tonni liigse tavalaskemoona hävitamiseks, sealhulgas 121 tonni suurtükimürske ja 340 tonni pomme. Kuigi OSCE ei ole praegu Gruusias kohapeal esindatud, on organisatsioon laskemoona hävitamise projekte riigis varem edukalt rakendanud. OSCE ja Gruusia on loonud koostööraamistiku, töötades välja Gruusia sõjaväebaasides oleva aegunud, maha kantud ja vananenud laskemoona käsitleva demilitariseerimisprogrammi. 2014. aasta aprillis kirjutasid OSCE sekretariaat ja Gruusia alla vastastikuse mõistmise memorandumile, milles reguleeritakse programmi rakendamise täiendavaid üksikasju.

Otsuse 2012/662/ÜVJP eduka rakendamise jätkuna keskendutakse praegustes projektides riigi kontrolli suuremale tugevdamisele väike- ja kergrelvade ja laskemoona üle ning endise Jugoslaavia Makedoonia vabariigi ja Gruusia abistamisele nende rahvusvaheliste kohustuste täitmisel selles valdkonnas.

2. Üldine eesmärk

Tugevdada julgeolekut Kagu-Euroopa ja Lõuna-Kaukaasia piirkondades, vähendades väike- ja kergrelvade ning tavalaskemoona kontrollimata levimisest tulenevat ohtu.

3. Projektide kirjeldus

Projektid tuginevad varasemal ja käimasoleval OSCE tegevusel, mida tehakse liigsete varude vähendamiseks, turvalisuse parandamiseks ning väike- ja kergrelvade ja laskemoona varguste ennetamiseks, andes seeläbi panuse terrorismivastastesse jõupingutustesse, võimaldades OSCE osalisriikidel võidelda terrorivõrgustike ühe varustuskanali vastu.

3.1 Projekt 1: väike- ja kergrelvade ebaseadusliku leviku ohu vähendamine endises Jugoslaavia Makedoonia vabariigis

3.1.1 Eesmärk

Suurendada endise Jugoslaavia Makedoonia vabariigi siseministeeriumi võimekust tagada oma väike- ja kergrelvade ja laskemoona varude turvalisus, vähendades seeläbi nende ebaseadusliku leviku ohtu, muu hulgas terroristlikel eesmärkidel.

3.1.2 Kirjeldus

Siseministeerium osutas OSCEle esitatud abitaotluses väike- ja kergrelvade ja laskemoona laoruumide haavatavusele 15 piiripolitsei jaoskonnas ja ühes piiriküsimuste piirkondlikus keskuses. Piiripolitsei jaoskonna vastu Gosince lähedal 2015. aasta aprillis toime pandud rünnak, mille tulemusel varastati relvi ja laskemoona, andis tõuke piiripolitsei jaoskondade väike- ja kergrelvade laoruumide turvalisuse ulatusliku kontrolli alustamiseks. Vastusena abitaotlusele viis OSCE missioon Skopjes läbi vajaduste hindamise, mis hõlmas kõigi 15 piiripolitsei jaoskonna ja ühe piiriküsimuste piirkondliku keskuse külastamist. OSCE tegi kindlaks mitmed väike- ja kergrelvade turvalisusega seotud probleemid nendes jaoskondades, sealhulgas vajaduse parandada olemasolevate laoruumide füüsilist turvalisust, tõhustada arvestuse pidamise menetlusi, suurendada töötajate võimekust hallata teenistusrelvadena kasutatavaid ja äravõetud väike- ja kergrelvi ning suurendada siseministeeriumi võimekust ennetada väike- ja kergrelvade levimist nende varudest.

3.1.3 Oodatavad tulemused

Selle tegevusega jätkab OSCE missioon Skopjes oma pingutusi suurendada siseministeeriumi võimekust organiseeritud kuritegevuse ja terrorismi vastase võitluse alal. Projektiga aidatakse kaasa järgmiste konkreetsete tulemuste saavutamisele.

1. tulemus: suurem väike- ja kergrelvade ja laskemoona varude füüsiline ja IT-turvalisus 15 piiripolitsei jaoskonnas ja ühes piiriküsimuste piirkondlikus keskuses. Näitajad: — 15 piiripolitsei jaoskonnal ja ühel piiriküsimuste piirkondlikul keskusel on parema füüsilise ja IT-turvalisusega väike- ja kergrelvade laoruumid.

2. tulemus: siseministeeriumi suurem võimekus rakendada väike- ja kergrelvade varude haldamist. Näitajad: — teenistusrelvade haldamiseks on välja töötatud standardne töökord; — korraldatud on üks koolitajate koolitus; — antud on 16 kohapealset koolitust 15 piiripolitsei jaoskonnas ja ühes piiriküsimuste piirkondlikus keskuses.

3.1.4 Projektimeeskond

Projektimeeskond koosneb õiguskaitse projekti koordinaatorist ja projektiassistendist. Projektimeeskond vastutab terve projektitsükli haldamise, sealhulgas õiguslike, juhtimis-, järelevalve ja kontrolliraamistike kehtestamise, projekti tulemuste tõhusa saavutamise ning aruandluse eest.

3.1.5 Tegevused

3.1.5.1 Hankedokumendid

15 piiripolitsei jaoskonna ja ühe piiriküsimuste piirkondliku keskuse turvalisuse parandamist käsitleva avaliku pakkumismenetluse dokumendid põhinevad väike- ja kergrelvade ja tavalaskemoona ladusid käsitlevate siseriiklike normide ja OSCE parimate tavadega ette nähtud ehituslikel projekteerimisnõuetel. OSCE missioon Skopjes tellib ehituslike projekteerimisnõuete väljatöötamise mõnelt ettevõtjalt. Väljavalitud tarnija töötab välja ja esitab OSCE missioonile Skopjes ja siseministeeriumile kõik asjaomased ehitusprojekti dokumendid, tagades nende kooskõlastamise ja heakskiitmise kõigi riiklike reguleerivate asutuste poolt ning vastavuse OSCE reeglitele ja menetlustele.

3.1.5.2 Turvalisusega seotud uuendused

OSCE missioon Skopjes töötab välja avaliku võistupakkumise jaoks vajalikud dokumendid ning viib läbi pakkumismenetluse ehitustööde teostamiseks ja IT turvaseadmete tarnimiseks kooskõlas OSCE normidega. Väljavalitud töövõtja rakendab turvameetmed kooskõlas heakskiidetud ehitusprojektiga. Projektimeeskond korraldab turvameetmete rakendamise seire ja tehnilise järelevalve ning nende asjaomastele tehnilistele nõuetele vastavuse kontrolli.

3.1.5.3 Teenistusrelvade ja laskemoona käsitlemise standardse töökorra väljatöötamine

Projektimeeskond loob töörühma, mis koosneb OSCE ja siseministeeriumi asjaomaste osakondade esindajatest, sh väike- ja kergrelvade koordinatsioonikeskus, ekspluateerimis-, krüptoloogia ja videovalveüksus, ehituse juhtimise osakond, õigustalitus, piiriküsimuste ja rände sektor ning avaliku julgeoleku büroo. Töörühm peab neli koosolekut standardse töökorra väljatöötamiseks ja seda toetab üks riiklik ja üks rahvusvaheline ekspert. Standardses töökorras sisalduvad nõuanded ja juhised siseministeeriumi töötajatele uute tehniliste ja IT-vahendite standarditud kasutamise kohta.

3.1.5.4 Koolitus

Projektimeeskond juhib uute standardsete töökordade koolitusjuhendi väljatöötamist, sealhulgas eksperdi töölevõtmist selle väljatöötamiseks, selle trükkimist ja levitamist asjaomastele siseministeeriumi töötajatele ning tõlkimist inglise keelde. Ingliskeelsed koopiad saadetakse teistele OSCE välioperatsioonidele ja OSCE sekretariaadile, et tagada nähtavus ja et materjal oleks hiljem kättesaadav.

Projektimeeskond korraldab koolitajate koolitamise 30 määratud esindajale neljast piiriküsimuste piirkondlikust keskusest ja kaheksast siseasjade sektorist, et parandada teadmisi uuendatud laoruumide uute julgeoleku- ja IT-süsteemide kasutamise kohta. Seejärel teevad koolitatud koolitajad üleriigilise koolituse oma vastavates piirkondlikes keskustes ja sektorites, tagades sellega tegevuse jätkusuutlikkuse.

3.1.5.5 Liidu nähtavus

Nähtavust suurendava tegevuse eesmärk on teha avalikuks liidu toetus relvade ja laskemoona leviku riskide vähendamiseks OSCE rakendatud meetmete abil. Teavitusürituste keskseks eesmärgiks on suurendada valitud sihtrühmade ja ka üldsuse teadlikkust kõnealuse projekti konkreetsete meetmete rakendamisest ning nende meetmete mõjust kontrollimatu leviku ohu vähendamisse ja piirkonna üldisesse stabiilsusesse. Nähtavust suurendavale tegevusele järgneb nähtavusalane projektikava. Selles kavas nähakse ette mitut liiki nähtavusalaseid materjale, et esitada projekti tulemusi sihtrühmadele. Need hõlmavad plakateid, roll-up stende, loosungeid, infolehti, foto- ja videomaterjale ning tulemuste propageerimist nähtavusüritustel.

3.2 Projekt 2: liigse laskemoona hävitamine Gruusias

3.2.1 Eesmärk

Toetada laskemoona varude haldamise parandamist Gruusias, hävitades 461 tonni üleliigset laskemoona.

3.2.2 Kirjeldus

Gruusia taotles 2016. aastal abi 461 tonni üleliigse laskemoona hävitamiseks kooskõlas Gruusia sõjaväebaasides oleva aegunud, maha kantud ja vananenud laskemoona käsitleva demilitariseerimisprogrammiga (edaspidi programm). OSCE 2007., 2011.–2012. ja 2014.–2016. aasta projektide järelmeetmena aitab OSCE sekretariaat Gruusial suurendada oma laskemoona varude haldamise võimet.

3.2.3 Oodatavad tulemused

1. tulemus: vähendada tavarelvade laskemoona liigseid kättesaadavaid varusid turvalisel ja keskkonnasõbralikul viisil.

Näitajad:

— 461 tonni üleliigse laskemoona hävitamine.

— Rakendusalase partnerluslepingu allkirjastamine.

— Projektides osalevate töötajate töölevõtmine.

— Kvaliteedi tagamise programm arendamine.

— Kvartaalsed eduaruanded.

— Kvartaalsed keskkonnaaruanded.

3.2.4 Projektimeeskond

Projektimeeskond koosneb projektijuhist, projektiassistendist, ühest kohalikust konsultandist ja kahest rahvusvahelisest konsultandist. Projektijuht on olemasoleval lepingulisel ametikohal olev OSCE ametnik. Projektiassistent ning kohalik ja rahvusvahelised konsultandid võetakse tööle kooskõlas kehtivate OSCE reeglite ja eeskirjadega. Projektimeeskond vastutab õigus-, juhtimis-, järelevalve- ja kontrolliraamistike kehtestamise eest eesmärgiga saavutada tõhusalt projekti tulemused ning kvaliteeditagamise kava elluviimine.

3.2.5 Rakendav partner

Gruusia tegi programmi meetmete rakendamise ülesandeks Riiklikule Sõjaväe Teaduslik-Tehnilisele Keskusele „Delta“ (DELTA). DELTA-l on Gruusias ainuõigus laskemoona demilitariseerimiseks ja laskemoona hävitamiseks, mis anti 2005. aastal Gruusia kaitseministri dekreediga nr 321. Alates sellest on DELTA partner, keda on alltöövõtjana rakendanud kõik relvade ja laskemoona hävitamise toetamisega tegelenud rahvusvahelised organisatsioonid, sealhulgas NATO, UNDP ja OSCE. Sealhulgas viis DELTA 2016. aastal lõpule viimase, OSCE toetatud projekti 620 tonni lennukirakettide, pommide ja suurtükimürskude hävitamiseks.

3.2.6 Tegevused

3.2.6.1 Liigse laskemoona hävitamine

DELTA on teinud uuringuid laskemoona hävitamise kohta ning on töötanud kõrvaldamise protsessi jaoks välja tehnoloogiad, juhendid ja dokumentatsiooni. Lisaks on DELTA alustanud 340 tonni liigsete pommide vedu ladustamiskohast hävitamisrajatisse Phonichalas, koolitanud projektis osalevaid töötajaid ja alustanud demonteerimisprotsessi. Lõhkemisohtlikud osad hävitatakse avamaal lõhkamisega Vaziani lasketiirus. 121 tonni suurtükimürske hävitatakse Dedoplitskaro rajatises. DELTA jälgib hävitamise mõju keskkonnale kord kuus tehtavate proovidega.

3.2.6.2 Liidu nähtavus

Nähtavust suurendava tegevuse keskseks eesmärgiks on suurendada valitud sihtrühmade ja ka üldsuse teadlikkust laskemoona hävitamise operatsioonidest ja nende mõjust varude haldamise suutlikkuse suurendamiseks Gruusias.

4. Kasusaajad

Projektide otsesed kasusaajad on endise Jugoslaavia Makedoonia Vabariigi ja Gruusia riiklikud institutsioonid, kes vastutavad väike- ja kergrelvade ning laskemoona julgeoleku ja haldamise eest. Projektitegevused on kooskõlas väike- ja kergrelvade ning laskemoona alaste riiklike strateegiatega ning mõlema riigi rahvusvaheliste kohustustega. Projektitegevustest saavad kaudset kasu ka Kagu-Euroopa ja Lõuna-Kaukaasia riikide ja liidu elanikud, keda väike- ja kergrelvade ning laskemoona levik ohustab.

5. Kestus

Projektide eeldatav kogukestus on 36 kuud.

6. Tehnilise rakendamise üksus

Käesoleva otsuse üldine tehniline rakendamine tehakse ülesandeks OSCE sekretariaadile.

7. Juhtkomitee

Selle projekti juhtkomitee moodustavad kõrge esindaja esindaja ja käesoleva lisa punktis 6 osutatud rakendusüksuse esindaja. Juhtkomitee vaatab käesoleva otsuse rakendamise regulaarselt läbi vähemalt iga kuue kuu tagant, kasutades muu hulgas elektroonilisi kommunikatsioonivahendeid.

8. Aruannete esitamine

OSCE sekretariaat esitab üks kord kvartalis kirjeldava aruande, milles vaadatakse läbi edusammud projekti eesmärkide saavutamisel. OSCE sekretariaat esitab igal aastal kirjeldava ja finantsaruande ning kuue kuu jooksul pärast rakendusperioodi lõppu lõpparuande.

9. Projekti hinnanguline kogumaksumus ja liidu rahaline toetus

Projekti hinnanguline üldeelarve on 1 353 878,52 eurot.